SK Úradný vestník Európskej únie C 281/5

Podnet Švédskeho kráľovstva s cieľom prijať rámcové rozhodnutie o zjednodušení výmeny informácií a správ medzi orgánmi členských štátov Európskej únie činnými v trestnom konaní najmä vo veciach, ktoré sa týkajú závažnej trestnej činnosti vrátane teroristických činov

(2004/C 281/04)

RADA EURÓPSKEJ ÚNIE,

so zreteľom na Zmluvu o Európskej únii, najmä na jej články 30 ods. 1 písm. a) a b) a 34 ods. 2 písm. b),

so zreteľom na podnet Švédskeho kráľovstva,

so zreteľom na stanovisko Európskeho parlamentu,

keďže:

1. Jedným z hlavných cieľov Únie je zabezpečenie vysokej úrovne bezpečnosti pre svojich občanov v oblasti slobody, bezpečnosti a spravodlivosti.

2. Tento cieľ sa dosiahne prevenciou a bojom proti kriminalite prostredníctvom užšej spolupráce medzi orgánmi členských štátov činnými v trestnom konaní pri rešpektovaní zásad a pravidiel súvisiacich s ľudskými právami, základnými slobodami a právnym štátom, na ktorých je založená Únia, a ktoré sú spoločné pre členské štáty.

3. Výmena informácií a správ o trestných činoch a trestnej činnosti je základom pre spoluprácu v oblasti presadzovania práva v Únii, ktorá slúži cieľu zlepšiť bezpečnosť obyvateľov Únie.

4. Včasný prístup k presným a aktuálnym informáciám a správam je kľúčovým prvkom úspešného odhaľovania, zabraňovania a vyšetrovania trestných činov alebo trestnej činnosti orgánmi činnými v trestnom konaní najmä v oblasti, kde boli odstránené vnútorné hraničné kontroly. Pretože sa teroristická a iná závažná trestná činnosť vykonáva v utajení, je potrebné ju kontrolovať a veľmi rýchlym spôsobom si vymieňať informácie o podozrivých teroristoch.

5. Je dôležité, aby možnosti orgánov činných v trestnom konaní získavať informácie a správy o závažných trestných činoch a teroristickej činnosti z iných členských štátov boli vnímané horizontálne a nie z hľadiska rozdielov, pokiaľ ide o druhy trestných činov alebo delenie právomocí medzi orgánmi činnými v trestnom konaní a súdnymi orgánmi.

6. V súčasnosti efektívnu a rýchlu výmenu informácií a správ medzi orgánmi činnými v trestnom konaní vážne brzdia formálne postupy, administratívne štruktúry a právne prekážky zakotvené v právnych predpisoch členských štátov; takýto stav veci nie je prijateľný pre občanov Európskej únie, ktorí požadujú väčšiu bezpečnosť a vyššiu efektívnosť presadzovania práva a súčasnú ochranu ľudských práv.

7. Orgány činné v trestnom konaní musia byť schopné žiadať a získavať informácie a správy od ostatných členských štátov v rôznych štádiách vyšetrovania od fázy zhromažďovania správ o trestných činoch po fázu ich vyšetrovania. V tomto ohľade sa systémy členských štátov líšia, no cieľom tohto rámcového rozhodnutia nie je zmena týchto systémov. Jeho snahou je však zabezpečiť, čo sa týka určitých typov informácií a správ, aby sa určité informácie, ktoré majú zásadný význam pre presadzovanie práva, rýchlo vymieňali v rámci Únie, aby sa nebrzdilo vyšetrovanie závažných trestných a teroristických činov.

8. Chýbajúci spoločný rámec pre efektívnu a včasnú výmenu informácií a správ medzi orgánmi členských štátov činnými v trestnom konaní je nedostatok, ktorý bude nutné odstrániť; Rada preto považuje za potrebné prijať právne záväzný nástroj na zjednodušenie výmeny informácií a správ.

9. Spoločný záujem členských štátov o boj proti cezhraničnej kriminalite musí vytvoriť vhodnú rovnováhu medzi rýchlou a účinnou spoluprácou pri presadzovaní práva a dohodnutými zásadami a pravidlami na ochranu údajov, základnými slobodami, ľudskými právami a právami jednotlivca; toto znenie túto rovnováhu dosahuje.

10. Vo vyhlásení o boji proti terorizmu tak, ako ho prijala Európska rada na svojom zasadnutí 25. marca 2004, Európska rada nariaďuje Rade preskúmať opatrenia, ktoré sa týkajú zjednodušenia výmeny informácií a správ medzi orgánmi členských štátov činnými v trestnom konaní. Toto rámcové rozhodnutie spĺňa uvedené nariadenie.

11. Čo sa týka Islandu a Nórska, toto rámcové rozhodnutie predstavuje vývoj ustanovení Schengenského acquis, ktoré spadá do oblasti uvedenej v článku 1 rozhodnutia Rady 1999/437/ES zo 17. mája 1999 o určitých opatreniach na uplatnenie Dohody uzavretej medzi Radou Európskej únie a Islandskou republikou a Nórskym kráľovstvom o pridružení týchto dvoch štátov pri vykonávaní, uplatňovaní a vývoji Schengenského acquis (1). Pri tomto rámcovom rozhodnutí sa brali do úvahy postupy stanovené v uvedenej dohode.

12. Osobné údaje spracovávané v rámci zavádzania tohto rámcového rozhodnutia budú chránené v súlade so zásadami Dohovoru Rady Európy z 28. januára 1981 na ochranu jednotlivcov pri automatickom spracovávaní osobných údajov.

13. Toto rámcové rozhodnutie rešpektuje základné práva a dodržiava zásady uznávané článkom 6 Zmluvy o Európskej únii a zohľadnené Chartou základných práv Európskej únie,

PRIJALA TOTO ROZHODNUTIE:

HLAVA I

ROZSAH PÔSOBNOSTI A DEFINÍCIE

Článok 1

Cieľ a rozsah pôsobnosti

1. Účelom tohto rámcového rozhodnutia je ustanoviť pravidlá, podľa ktorých si orgány členských štátov činné v trestnom konaní môžu efektívne a rýchlo vymieňať existujúce informácie a správy na účel vedenia trestného vyšetrovania alebo uskutočňovania spravodajských operácií na odhaľovanie trestných činov, najmä v súvislosti so závažnou trestnou činnosťou vrátane teroristických činov. Toto rámcové rozhodnutie nemá vplyv na priaznivejšie ustanovenia vnútroštátneho práva, dvojstranné alebo viacstranné dohody alebo dojednania medzi členskými štátmi alebo medzi členskými štátmi a tretími krajinami a nemá vplyv na nástroje Európskej únie o vzájomnej právnej pomoci a o vzájomnom uznávaní rozhodnutí, ktoré sa týkajú trestných vecí.

2. Z tohto rámcového rozhodnutia nevyplýva pre členské štáty povinnosť zhromažďovať alebo uchovávať informácie a správy len na účely jeho poskytnutia príslušným orgánom činným v trestnom konaní iných členských štátov.

3. Z tohto rámcového rozhodnutia nevyplýva pre členské štáty povinnosť poskytovať informácie a správy, ktoré sa pred súdnym orgánom použijú ako dôkaz, ani nedáva nijaké právo na využitie takejto informácie alebo správy ako dôkazu. Ak členský štát získal informácie alebo správy v súlade s týmto rámcovým rozhodnutím a chce ich použiť ako dôkaz v trestnom konaní, musí získať súhlas od členského štátu, ktorý poskytol tieto informácie alebo správy, ak je to nevyhnutné použitím nástrojov, ktoré sa týkajú platnej spolupráce medzi členskými štátmi v súdnej oblasti.

4. Z tohto rámcového rozhodnutia nevyplýva povinnosť získavať informácie alebo správy donucovacími opatreniami v štáte, ktorý dostáva žiadosť o informáciu alebo spravodajstvo.

Článok 2

Definície

Na účely tohto rámcového rozhodnutia:

a) „príslušný orgán činný v trestnom konaní“: vnútroštátny policajný, colný alebo iný orgán, ktorého vnútroštátne právo oprávňuje na odhaľovanie, zabraňovanie alebo vyšetrovanie trestných činov alebo trestnej činnosti a vykonávanie právomoci a prijímanie donucovacích opatrení v kontexte takýchto aktivít. Súdny orgán sa považuje za príslušný orgán činný v trestnom konaní, ak podľa vnútroštátneho práva má informácie alebo správy len tento súdny orgán alebo má k nim prístup;

b) „vyšetrovanie trestného činu“: právny rámec, v rámci ktorého príslušné orgány činné v trestnom konaní alebo súdne orgány vrátane prokurátorov prijímajú opatrenia s cieľom zistiť a identifikovať skutočnosti, podozrenia a okolnosti, ktoré sa týkajú jedného alebo niekoľkých identifikovaných konkrétnych trestných činov;

c) „trestná spravodajská operácia“: právny rámec, ktorý zatiaľ nedosiahol fázu trestného vyšetrovania dozorovaného a kontrolovaného súdnymi orgánmi vrátane prokurátorov, v rámci ktorého je príslušný orgán činný v trestnom konaní vnútroštátnym právom oprávnený na zhromažďovanie, spracovanie a analyzovanie informácií o trestnom činne alebo trestnej činnosti s cieľom zistiť, či boli spáchané alebo môžu byť spáchané konkrétne trestné činy;

d) „informácie a správy“: akýkoľvek druh existujúcich informácií alebo údajov, či už vyhodnotených, spracovaných a analyzovaných alebo nie, ktoré by mohli byť použité pri vyšetrovaní trestného činu alebo trestnej spravodajskej operácie na odhalenie, zabránenie alebo vyšetrenie trestného činu alebo trestnej činnosti. Takéto informácie alebo správy zahŕňajú: i) informácie a správy v záznamoch alebo spisoch uchovávaných orgánmi činnými v trestnom konaní; ii) informácie uchovávané v záznamoch alebo spisoch iných orgánov, ku ktorým majú orgány činné v trestnom konaní priamy alebo nepriamy prístup; iii) informácie o majiteľoch telefónnych, mobilných, diaľnopisných, faxových, e-mailových pripojení alebo držiteľoch webových stránok, ktorí nie sú uvedení v príslušných zoznamoch uchovávaných telekomunikačnými prevádzkovateľmi; iv) informácie o osobách a nákladoch uchovávané dopravnými spoločnosťami; v) akékoľvek iné informácie, správy alebo údaje, či už vyhodnotené, spracované a analyzované alebo nie, ktoré boli získané v rámci trestného vyšetrovania alebo trestnej spravodajskej operácie, alebo ktoré bolo možné získať bez použitia donucovacích prostriedkov.

Článok 3

Trestné činy

Výmena informácií a správ podľa tohto rámcového rozhodnutia sa môže uskutočňovať pri trestných činoch, ktoré právo požadujúceho členského štátu trestá odňatím slobody alebo príkazom na väzbu maximálne na dobu aspoň 12 mesiacov. Členské štáty sa na bilaterálnom základe môžu dohodnúť na uplatňovaní postupov podľa tohto rámcového rozhodnutia v širšom rozsahu.

HLAVA II

VÝMENA INFORMÁCIÍ A SPRÁV

Článok 4

Poskytovanie informácií a správ

1. Členské štáty zabezpečia, aby informácie alebo správy nadobudnuté alebo dostupné bez použitia donucovacích prostriedkov orgánmi činnými v trestnom konaní mohli byť poskytnuté príslušným orgánom činným v trestnom konaní iných členských štátov v súlade s týmto rámcovým rozhodnutím.

2. Členské štáty zabezpečia, aby sa na poskytovanie informácií a správ pre príslušné orgány členských štátov činné v trestnom konaní neuplatňovali prísnejšie podmienky ako tie, ktoré sa uplatňujú na vnútroštátnej úrovni.

3. Informácie a správy sa poskytnú na požiadanie príslušného orgánu činného v trestnom konaní, konajúc v rámci právomocí priznaných vnútroštátnym právom pri vedení vyšetrovania trestného činu alebo trestnej spravodajskej operácie.

Článok 4a

Lehoty na poskytovanie informácií a správ

1. Informácie a správy sa poskytnú bezodkladne a v najširšom možnom rozsahu v požadovanej lehote. Ak nie je možné informáciu alebo správu poskytnúť v rámci požadovanej lehoty, príslušné orgány činné v trestnom konaní oznámia po prijatí žiadosti o informácie alebo správy časový rámec, v rámci ktorého môžu informácie poskytnúť. Toto oznámenie sa uskutoční okamžite.

2. Členské štáty zabezpečia, aby sa zaviedli postupy, ktoré im umožnia odpovedať na žiadosti o informácie a správy do 12 hodín, ak žiadajúci štát oznámi, že vykonáva vyšetrovanie trestného činu alebo trestnú spravodajskú operáciu týkajúcu sa týchto trestných činov definovaných právom žiadajúceho štátu:

— účasť v zločineckej organizácii,

— terorizmus,

— obchodovanie s ľuďmi,

— sexuálne zneužívanie detí a detská pornografia,

— nezákonné obchodovanie s drogami a psychotropnými látkami,

— nezákonné obchodovanie so zbraňami, muníciou a výbušninami,

— korupcia,

— podvod, vrátane podvodu, ktorý má vplyv na finančné záujmy Európskych spoločenstiev v zmysle Dohovoru z 26. júla 1995 o ochrane finančných záujmov Európskych spoločenstiev,

— pranie špinavých peňazí pochádzajúcich z trestnej činnosti,

— falšovanie peňazí vrátene eura,

— počítačová trestná činnosť,

— environmentálna trestná činnosť vrátane nezákonného obchodovania s ohrozenými živočíšnymi druhmi a ohrozenými rastlinnými druhmi a odrodami,

— napomáhanie pri nepovolenom vstupe a pobyte,

— vražda, ťažké ublíženie na zdraví,

— nezákonné obchodovanie s ľudskými orgánmi a tkanivami,

— únos, nezákonné zadržiavanie a bratie rukojemníkov,

— rasizmus a xenofóbia,

— organizovaná alebo ozbrojená lúpež,

— nezákonné obchodovanie s tovarom kultúrneho charakteru vrátane starožitností a umeleckých predmetov,

— peňažný podvod,

— vydieračovo a neoprávnené vymáhanie peňazí,

— falšovanie a pirátstvo,

— falšovanie úradných listín a nezákonné obchodovanie s nimi,

— falšovanie platobných prostriedkov,

— nezákonné obchodovanie s hormonálnymi látkami a inými látkami na podporu rastu,

— nelegálne obchodovanie s nukleárnymi a rádioaktívnymi materiálmi,

— nezákonné obchodovanie s ukradnutými motorovými vozidlami,

— znásilnenie,

— podpaľačstvo,

— trestné činy v rámci jurisdikcie Medzinárodného trestného tribunálu,

— nezákonné obsadenie lietadiel/lodí,

— sabotáž,

— správanie, ktoré porušuje pravidlá cestnej premávky vrátane porušení súvisiacich dobami vedenia vozidla a dobami odpočinku a nariadenia o preprave nebezpečného tovaru,

— pašovanie tovaru,

— porušovanie práv duševného vlastníctva,

— hrozby a akty násilia voči osobám a majetku, najmä násilie počas športových podujatí alebo medzinárodných podujatí, ako napríklad počas zasadaní Európskej rady,

— mučenie.

Ak žiadajúci štát oznámi, že chce získať informácie rýchlejšie, požiadaný štát vyvinie maximálne úsilie na čo najrýchlejšie vybavenie žiadosti.

Článok 5

Žiadosti o informácie a spravodajstvo

1. O informácie a spravodajstvo sa môže žiadať na účely objasnenia, zabránenia alebo vyšetrenia trestného činu alebo trestnej činnosti, ktorá spočíva v činoch uvedených v článku 3, ak existujú dôvody veriť, že príslušná informácia a spravodajstvo je dostupné v inom členskom štáte.

2. Žiadajúci príslušný orgán činný v trestnom konaní nebude požadovať informácie alebo správy alebo stanovovať kratšie lehoty než tie, ktoré sú nutné na účely uvedené v žiadosti.

3. Žiadosť o informácie alebo správy obsahuje minimálne informácie obsiahnuté v prílohe k tomuto rámcovému rozhodnutiu (pripraví sa).

Článok 6

Kategórie osôb, o ktorých sa môžu vymieňať informácie alebo správy

1. Výmena informácií a správ podľa tohto rámcového rozhodnutia môže súvisieť s osobami, ktoré sú v súlade s vnútroštátnym právom žiadajúceho štátu:

a) podozrivé zo spáchania alebo z účasti na trestnom činne alebo trestnej činnosti vrátane trestných činov uvedených v článku 3; alebo

b) môžu podľa policajných správ alebo iných dôkazných okolností spáchať alebo sa zúčastniť na trestnom čine alebo trestnej činnosti vrátane trestných činov uvedených v článku 3; alebo

c) nepatria do kategórií pod písm. a) alebo b), ale existujú konkrétne dôvody domnievať sa, že výmena informácií alebo správ ako nevyhnutná súčasť vyšetrovania trestného činu alebo trestnej spravodajskej činnosti môže pomôcť pri odhaľovaní, zabránení alebo vyšetrovaní trestného činu alebo trestnej činnosti vrátane trestných činov uvedených v článku 4a.

2. Výmena informácií a spravodajstva sa tiež môže uskutočniť s cieľom určenia totožnosti osôb patriacich do kategórií 1 a) až c).

Článok 7

Komunikačné kanály

1. Výmena informácií a správ sa podľa tohto rámcového rozhodnutia môže uskutočňovať prostredníctvom kancelárií SIRENE alebo v súlade s článkom 4 ods. 4 alebo článkom 5 ods. 4 Dohovoru o zriadení Európskeho policajného úradu (Dohovor o Europole) alebo v colných veciach prostredníctvom centrálnych jednotiek ako je stanovené v článku 5 ods. 1 Dohovoru o vzájomnej pomoci a spolupráci medzi colnými správami alebo v rámci akéhokoľvek iného rámca zriadeného na dvojstrannej alebo viacstrannej úrovni medzi členskými štátmi Európskej únie. Každý takýto rámec sa oznámi Generálnemu sekretariátu Rady do 3 mesiacov od nadobudnutia účinnosti tohto rámcového rozhodnutia a následne ostatným členským štátom. Toto rozhodnutie sa uverejní v úradnom vestníku.

2. Členské štáty sa môžu podľa jednotlivých prípadov alebo všeobecne dohodnúť na používaní iných kanálov na výmenu informácií alebo spravodajstva v rámci tejto rámcovej smernice, napríklad prostredníctvom styčných úradníkov alebo priamo medzi vnútroštátnymi alebo miestnymi orgánmi činnými v trestnom konaní.

3. Informácie alebo správy nevymenené podľa článku 4 ods. 4 a článku 5 ods. 4 Dohovoru o Europole sa tiež oznámia Europolu v súlade s Dohovorom o Europole, pokiaľ sa výmena týka trestných činov alebo trestnej činnosti v rámci mandátu Europolu.

Článok 8

Automatická výmena informácií a správ

1. Bez toho, aby bol dotknutý článok 11 písm. a) až c), príslušné orgány činné v trestnom konaní poskytnú príslušným orgánom iného členského štátu činným v trestnom konaní príslušné informácie a správy bez požiadania v prípade, že existujú konkrétne dôvody veriť, že informácie alebo správy by mohli pomôcť pri odhaľovaní, zabránení alebo objasnení trestných činov alebo trestnej činnosti vrátane trestných činov uvedených v článku 4a.

2. Poskytnutie informácií a spravodajstva sa obmedzí na informácie považované za dôležité a potrebné pre úspešne odhalenie, zabránenie alebo vyšetrenie daného trestného činu alebo trestnej činnosti.

Článok 9

Ochrana údajov

1. Každý členský štát zabezpečí, aby sa predpisy a normy zavedené na ochranu poskytnutých údajov uplatňovali pri používaní komunikačných kanálov uvedených v článku 7 ods. 1 aj v rámci postupu výmeny informácií a správ poskytnutých podľa tohto rámcového rozhodnutia.

2. Každý členský štát zabezpečí, že ak sa použije komunikačný kanál uvedený v článku 7 ods. 2, v rámci zjednodušeného postupu sa na výmenu informácií a spravodajstva, ktorý je stanovený týmto rámcovým rozhodnutím, uplatnia rovnocenné normy na ochranu údajov ako tie, ktoré sú uvedené v odseku 1.

3. Informácie a správy, vrátane osobných údajov, ktoré sa poskytujú podľa tohto rámcového rozhodnutia, môžu príslušné orgány členských štátov činné v trestnom konaní, ktorým boli poskytnuté, použiť na účel:

a) konaní, na ktoré sa vzťahuje toto rámcové rozhodnutie;

b) iných konaní na presadzovanie práva, ktoré priamo súvisia s konaniami uvedenými pod písm. a);

c) na zabránenie okamžitému a vážnemu ohrozeniu verejnej bezpečnosti;

d) na akýkoľvek iný účel vrátane trestného alebo správneho konania len s výslovným predchádzajúcim súhlasom príslušného orgánu činného v trestnom konaní, ktorý poskytol informácie alebo správy.

4. Ak príslušný orgán činný v trestnom konaní poskytuje informácie a správy podľa tejto smernice, môže podľa svojho vnútroštátneho práva uložiť prijímajúcemu orgánu činnému v trestnom konaní podmienky pre použitie týchto informácií a správ. Podmienky je možné klásť tiež na podávanie správ o výsledkoch trestného vyšetrovania alebo trestnej spravodajskej operácie, v rámci ktorej sa uskutočnila výmena informácií. Týmito podmienkami je príslušný prijímajúci orgán činný v trestnom konaní viazaný.

Článok 10

Dôvernosť

Príslušný orgán činný v trestnom konaní v každom osobitnom prípade výmeny informácie alebo správy primerane zohľadní požiadavku na utajenie vyšetrovania. Na tento účel príslušné orgány činné v trestnom konaní v súlade so svojim vnútroštátnym právom zaručia dôvernosť všetkých poskytnutých informácii a správ, ktoré sú označené ako dôverné.

Článok 11

Dôvody na neposkytnutie informácií alebo správ

Príslušný orgán činný v trestnom konaní môže odmietnuť poskytnúť informácie alebo správy, len ak je na základe konkrétnych dôvodov možné predpokladať, že poskytnutie informácie alebo správy by:

a) poškodilo základné záujmy národnej bezpečnosti v členskom štáte, od ktorého sa informácie alebo správy požadujú alebo;

b) ohrozilo úspech súčasného vyšetrovania alebo trestnej spravodajskej operácie alebo;

c) v prípade, že požadované informácie a správy sú zjavne neprimerané alebo nepodstatné pre účel, na ktorý boli požadované.

HLAVA III

ZÁVEREČNÉ USTANOVENIA

Článok 12

Vykonávanie

1. Členské štáty prijmú potrebné opatrenia na zosúladenie s ustanoveniami tohto rámcového rozhodnutia do 2 rokov od nadobudnutia jeho účinnosti.

2. Členské štáty predložia Generálnemu sekretariátu Rady a Komisii znenie všetkých ustanovení, ktorými sa do vnútroštátneho práva transponujú povinnosti uložené podľa tohto rámcového rozhodnutia. Na základe týchto a iných informácií predloží Komisia Rade 2 roky po dátume uvedenom v odseku 1 správu o uplatňovaní tohto rámcového rozhodnutia. Rada najneskôr do 1 roka od predloženia správy prehodnotí mieru, do akej členské štáty dodržali toto rámcové rozhodnutie.

Článok 13

Vzťah k iným aktom

1. Týmto sa zrušuje článok 39 ods. 1 a 2 Schengenského vykonávacieho dohovoru.

2. Členské štáty môžu naďalej uplatňovať dvojstranné lebo viacstranné dohody alebo dojednania, ktoré sú v platnosti v čase prijatia tohto rámcového rozhodnutia, pokiaľ tieto dohody alebo dojednania umožňujú rozšírenie a prehĺbenie cieľov tohto rámcového rozhodnutia a pomáhajú zjednodušovať alebo uľahčovať postupy na výmenu informácií alebo správ, ktoré spadajú do pôsobnosti tohto rámcového rozhodnutia.

3. Členské štáty môžu po nadobudnutí platnosti tohto rámcového rozhodnutia uzatvárať dvojstranné a mnohostranné dohody alebo dojednania, pokiaľ tieto dohody alebo dojednania umožňujú rozšírenie alebo prehĺbenie cieľov tohto rámcového rozhodnutia a pomáhajú ďalej zjednodušovať alebo uľahčovať postupy na výmenu informácií, ktoré spadajú do pôsobnosti tohto rámcového rozhodnutia.

4. Dohody a dojednania uvedené v odsekoch 2 a 3 nesmú v žiadnom prípade ovplyvniť vzťahy s členskými štátmi, ktoré nie sú ich účastníkmi.

5. Členské štáty do troch mesiacoch od nadobudnutia účinnosti tohto rámcového rozhodnutia oznámia Rade a Komisii existenciu dohôd a dojednaní uvedených v odseku 2, v uplatňovaní ktorých si želajú pokračovať.

6. Členské štáty tiež oznámia Rade a Komisii všetky nové dohody a dojednania tak, ako sú uvedené v odseku 3 do troch mesiacov od ich podpísania.

Článok 14

Nadobudnutie účinnosti

Toto rámcové rozhodnutia nadobúda účinnosť v deň po jeho uverejnení v úradnom vestníku.

V Za Radu predseda

(1) Ú. v. ES L 176, 10.7.1999, s. 31.